

\_\_\_\_\_napirend

**ELŐTERJESZTÉS**

**az Eger és Körzete Hulladékkezelő és Szolgáltató Nonprofit Közhasznú Kft-vel kapcsolatos döntésről**

Az Eger és Körzete Hulladékkezelő és Szolgáltató Nonprofit Közhasznú Kft. abból a célból jött létre, hogy biztosítsa Eger területén a lakosságnál keletkező állati tetemek szakszerű begyűjtését, szállítását, átmeneti tárolását, végső ártalmatlanításra történő átadását, továbbá, hogy működtesse az állati tetem gyűjtő-átrakó telepet. A gazdasági társaság egyedüli tulajdonosa a „VÁROSGONDOZÁS EGER” Ipari-, Kereskedelmi és Szolgáltató Kft., mely cég az EVAT Egri Vagyonkezelő és Távfűtő Zrt. leányvállalata.

Eger Megyei Jogú Város Önkormányzata Közgyűlése a 124/2024. (IV.04.) határozatával felkérte az EVAT Egri Vagyonkezelő és Távfűtő Zrt. Igazgatóságát, hogy az Eger és Körzete Hulladékkezelő és Szolgáltató Nonprofit Közhasznú Kft. ügyvezetője vonatkozásában - pályáztatás mellőzésével, 6 hónapos határozott időtartamra - Eged István Renátó megválasztását támogassa.

Az Igazságügyi Minisztérium Céginformációs és az Elektronikus Cégeljárásban Közreműködő Szolgálatának adatai szerint Eger István Renátó ügyvezetői jogviszonyát 2024. június 20-án jegyezte be a Cégbíróság, 2024. április 20-tól 2024. október 20-ig tartó határozott időtartamra.

A Polgári Törvénykönyvről szóló 2013. évi V. törvény (továbbiakban: Ptk.) 3:25. § (4) bekezdése az alábbiakról rendelkezik:

*„****3:25. § [A vezető tisztségviselői megbízatás megszűnése]***

*(1) Megszűnik a vezető tisztségviselői megbízatás*

***a) határozott idejű megbízatás esetén a megbízás időtartamának lejártával;***

*b) megszüntető feltételhez kötött megbízatás esetén a feltétel bekövetkezésével;*

*c) visszahívással;*

*d) lemondással;*

*e) vezető tisztségviselő halálával vagy jogutód nélküli megszűnésével;*

*f) a vezető tisztségviselő cselekvőképességének a tevékenysége ellátásához szükséges körben történő korlátozásával;*

*…….”*

Az önkormányzat vagyonáról és a vagyongazdálkodásról szóló 33/2022. (XI.25) önkormányzati rendelet (továbbiakban: Vagyonrendelet) 42. § alapján, közvetett önkormányzati tulajdonban az önkormányzat többségi befolyása mellett működő társaságok esetében a Közgyűlés tesz javaslatot a gazdasági társaság legfőbb szervének a vezető tisztségviselők és a felügyelő bizottság tagjai megválasztása, visszahívása, illetve megbízatásának meghosszabbítása ügyében:

***„42. §***

***(1) Közvetett önkormányzati tulajdonban az önkormányzat többségi befolyása mellett működő társaságok esetében a Közgyűlés tesz javaslatot a gazdasági társaság legfőbb szervének az alábbi ügyekben:***

***a) vezető tisztségviselő(k), felügyelő bizottsági tagok megválasztása,***

*b) vezető tisztségviselő(k) visszahívása, megbízatásának meghosszabbítása,*

*c) a felügyelő bizottság tagjai megbízatásának meghosszabbítása, visszahívása.”*

A köztulajdonban álló gazdasági társaságok takarékosabb működéséről szóló 2009. évi CXXII. törvény 6. § (4) bekezdése alapján egy természetes személy legfeljebb egy köztulajdonban álló gazdasági társaságnál betöltött vezető tisztségviselői megbízatás után részesülhet javadalmazásban:

***„6.§***

*(4) Egy természetes személy legfeljebb egy köztulajdonban álló gazdasági társaságnál betöltött vezető tisztségviselői megbízatás, valamint legfeljebb egy köztulajdonban álló gazdasági társaságnál betöltött felügyelőbizottsági tagság után részesülhet javadalmazásban.”*

Tekintettel arra, hogy az Eger és Körzete Hulladékkezelő és Szolgáltató Nonprofit Közhasznú Kft. ügyvezetőjének megbízatása lejárt, felkérem az EVAT Egri Vagyonkezelő és Távfűtő Zrt. vezérigazgatóját, hogy az ügyvezető személyére vonatkozóan Eged István Renátó megválasztását támogassa, személyi díjazás nélküli megbízási jogviszonyban, 3 éves határozott időtartamra.

**Kérem a Tisztelt Közgyűlést, hogy fogadja el az alábbi határozati javaslatot.**

Eger, 2024. október 10.

**Vágner Ákos**

Eger Megyei Jogú Város

Polgármestere

**Határozati javaslat:**

**Eger Megyei Jogú Város Önkormányzata Közgyűlése az önkormányzat vagyonáról és a vagyongazdálkodásról szóló 33/2022. (XI.25.) önkormányzati rendelet 42. § (1) bekezdése a) pontja alapján felkéri az EVAT Egri Vagyonkezelő és Távfűtő Zrt. vezérigazgatóját,** **hogy az Eger és Körzete Hulladékkezelő és Szolgáltató Nonprofit Közhasznú Kft. ügyvezetője vonatkozásában Eged István Renátó (születési hely, idő: …………………………, anyja neve: ………………..) megválasztását támogassa, személyi díjazás nélküli megbízási jogviszonyban, 3 éves határozott időtartamra, 2024. november 01. napjától 2027. október 31. napjáig tartó időszakra.**

**Felelős:**

**Dr. Bánhidy Péter vezérigazgató, EVAT Zrt.**

**Határidő: 2024. november 30.**